钦定古今图书集成/明伦汇编/交谊典/第027卷 > 《图书编》 > 《保甲法》
## 钦定古今图书集成/明伦汇编/交谊典/第027卷 > 《图书编》 > 《保甲法》

宋程颢为留城令，立保伍法，量乡里远近为保伍，使
力役相助，患难相恤，奸伪无所容；孤茕老疾者责亲
党使无失所，行旅出于途者，疾病皆有所养。是谓善
政。王安石行之，名曰“保甲。”稍督其操练，亦循守望之
意。时贤辄斥以为非今之所行，众以为当行者，则又
安石之法也。

《熙宁保甲法》，联比其民以相保伍，有大小，保长有都付，保正有队法。三人为一小队，三小队为一中队，五中队为一大队。引战一人居前，拥队一人执刀居后，二人居左右，执旗一人居中，凡五十人，皆选士也。队中兵械，或纯用一色，或杂用，皆于结队时商定教习。保内如遇有贼盗，画时告执，大保长以下同保人户，“即时前去救应追捕。如入别保，即递相击鼓报应袭逐。旧有铺屋及鼓处依旧，仍轮保丁巡宿。”